CELEX: 32013D0503
Language: hu
Date: 2013-10-11 00:00:00
Title: 2013/503/EU: A Bizottság végrehajtási határozata ( 2013. október 11. ) az Unió egyes részeinek a méhek varroózisától mentes területként való elismeréséről és varroózismentes minősítésük megőrzése érdekében az Unión belüli kereskedelem és az Unióba történő behozatal tekintetében szükséges kiegészítő biztosítékok meghatározásáról (az értesítés a C(2013) 6599. számú dokumentummal történt)  EGT-vonatkozású szöveg

15.10.2013   
            
            
               HU
            
            
               Az Európai Unió Hivatalos Lapja
            
            
               L 273/38
            
         A BIZOTTSÁG VÉGREHAJTÁSI HATÁROZATA
   (2013. október 11.)
   az Unió egyes részeinek a méhek varroózisától mentes területként való elismeréséről és varroózismentes minősítésük megőrzése érdekében az Unión belüli kereskedelem és az Unióba történő behozatal tekintetében szükséges kiegészítő biztosítékok meghatározásáról
   (az értesítés a C(2013) 6599. számú dokumentummal történt)
   (EGT-vonatkozású szöveg)
   (2013/503/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi követelmények hatálya alá nem tartozó állatok, spermák, petesejtek és embriók Közösségen belüli kereskedelmére és a Közösségbe történő behozatalára irányadó állat-egészségügyi követelmények megállapításáról szóló, 1992. július 13-i 92/65/EGK tanácsi irányelvre (1) és különösen annak 15. cikke (2) bekezdésére,
   mivel:
   
               (1)
            
            
               A 92/65/EGK irányelv azon állatok, spermák, petesejtek és embriók Unión belüli kereskedelmét és Unióba történő behozatalát szabályozó állat-egészségügyi követelményeket határozza meg, amelyek nem tartoznak a szóban forgó irányelv F. mellékletében említett külön uniós jogszabályokban megállapított állat-egészségügyi követelmények hatálya alá.
            
         
               (2)
            
            
               A méhek varroa atkakórja (a továbbiakban: varroózis) szerepel a 92/65/EGK irányelv B. mellékletében. A világszerte bejelentetten előforduló betegséget a Varroa nemzetségbe tartozó ektoparazita atkák okozzák.
            
         
               (3)
            
            
               A 92/65/EGK irányelv 15. cikke előírja, hogy amennyiben egy tagállam véleménye szerint területe vagy területének egy része mentes az említett irányelv B. mellékletében felsorolt betegségek egyikétől, megfelelő dokumentációt kell benyújtania a Bizottsághoz, melynek alapján a Bizottság határozatot fogad el.
            
         
               (4)
            
            
               A varroózis a méhfiasítás mozgatásával és a fertőzött felnőtt méhek közvetlen érintkezésével terjed. Ez utóbbi csak a méhek röptávolságán belül lehetséges. Emiatt kizárólag azok a területek ismerhetők el betegségtől mentesnek, ahol a méhkaptárok és a méhfiasítás mozgatása ellenőrizhető, és amelyek földrajzilag eléggé elszigeteltek ahhoz, hogy kizárható legyen a kívülről érkező méhmigráció. Ezenfelül az illetékes hatóságoknak kiterjesztett felügyeleti eredmények révén bizonyítaniuk kell, hogy a régió valóban mentes a varroózistól, és hogy a minősítés megőrzése érdekében az élő méhek és a fiasítás behozatala szigorúan ellenőrzött.
            
         
               (5)
            
            
               Finnország kérelmet nyújtott be az iránt, hogy a területe részét képező Åland-szigeteket a Bizottság ismerje el varroózistól mentesnek. Az Európai Unió működéséről szóló szerződés 355. cikkének (4) bekezdése előírja, hogy a Szerződések rendelkezéseit az Åland-szigetekre az Osztrák Köztársaság, a Finn Köztársaság és a Svéd Királyság csatlakozásának feltételeiről szóló okmányhoz csatolt 2. jegyzőkönyvben foglalt rendelkezéseknek megfelelően kell alkalmazni.
            
         
               (6)
            
            
               Tekintve, hogy az Åland-szigetek a Botteni-öböl és a Balti-tenger között elhelyezkedő szigetcsoportot alkotnak, földrajzilag megfelelően elszigeteltek a varroózis által esetlegesen megfertőzött területektől.
            
         
               (7)
            
            
               A varroózis az Åland-szigeteken kötelező bejelentés alá eső betegség, és fedett fiasítás, valamint kikelt, felnőtt élő mézelő méhek nem szállíthatók Finnország szárazföldi területeiről az Åland-szigetekre. Finnország több éve megfigyeli a sziget méhpopulációját. Az említett felügyelet alapján Finnország jelenleg megerősítheti, hogy a betegség nincs jelen az Åland-szigeteken. Így az említett finnországi terület mentesnek tekinthető a szóban forgó betegségtől.
            
         
               (8)
            
            
               Ezért indokolt meghatározni a kiegészítő kereskedelmi biztosítékokat, figyelembe véve a Finnország nemzeti jogába már bevezetett intézkedéseket.
            
         
               (9)
            
            
               Az élő méheknek az Unión belül, az uniós varroózismentes területek között történő mozgatására alkalmazandó egészségügyi bizonyítványmintákra vonatkozó előfeltételek meghatározása érdekében a 92/65/EGK irányelv E. mellékletének 2. részében szereplő egészségügyi bizonyítványt ki kell egészíteni egy további igazolással. Ezenfelül a varroózismentes terület vagy területek helyi állat-egészségügyi egységét a 2009/821/EK bizottsági határozatnak (2) megfelelően TRACES-kóddal kell azonosítani.
            
         
               (10)
            
            
               Az élő méhek Unióba történő behozatala kizárólag a 206/2010/EU bizottsági rendeletben (3) meghatározott feltételek teljesülése esetén engedélyezett. Az említett rendeletben meghatározott követelményeken túl – a varroózismentesként elismert területek e minősítésének megőrzése érdekében – helyénvaló megtiltani a méhanyák és a kísérő dolgozók szállítmányainak Unióba történő behozatalát, amennyiben a szállítmányok bejelentett végső rendeltetési helye varroózismentes terület.
            
         
               (11)
            
            
               Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   A mellékletben szereplő táblázat 3. oszlopában felsorolt tagállamokat vagy tagállamon belüli területeket a Bizottság varroózismentesnek ismeri el.
   2. cikk
   (1)   A mellékletben szereplő tagállamok biztosítják, hogy a mellékletben található táblázat 3. oszlopában felsorolt területeken teljesülnek az alábbi feltételek:
   
               a)
            
            
               a nemzeti jog bejelentési kötelezettséget ír elő a varroózisra vonatkozóan;
            
         
               b)
            
            
               rendszeres felügyeletet végeznek annak igazolására, hogy a Varroa nemzetségbe tartozó ektoparazita akták nincsenek jelen a területen.
            
         (2)   A mellékletben felsorolt tagállamok minden év május 31-ig jelentést tesznek a Bizottságnak az (1) bekezdés b) pontjában említett felügyelet eredményeiről.
   (3)   A mellékletben felsorolt tagállamok haladéktalanul értesítik a Bizottságot és a többi tagállamot, ha a mellékletben szereplő táblázat 3. oszlopában felsorolt területeken a Varroa nemzetségbe tartozó ektoparazita atkák megjelenését észlelik.
   3. cikk
   (1)   A mellékletben található táblázat 5. oszlopában felsorolt áruk szállítmányainak az említett táblázat 3. oszlopában szereplő területekre való behozatala nem engedélyezett.
   (2)   Az (1) bekezdéstől eltérve a mellékletben szereplő táblázat 5. oszlopában felsorolt áruknak az említett táblázat 3. oszlopában felsorolt területekre való behozatala engedélyezett abban az esetben, ha az alábbi feltételek teljesülnek:
   
               a)
            
            
               az áruk olyan másik tagállamból vagy egy másik tagállam olyan területéről származnak, amelyet a 92/65/EGK irányelv 15. cikke (2) bekezdésének megfelelően varroózismentesnek ismernek el;
            
         
               b)
            
            
               a szállítmányt a 92/65/EGK irányelv E. mellékletének 2. részében szereplő egészségügyi bizonyítványnak megfelelően kiállított egészségügyi bizonyítvány kíséri, melynek a II.2. részét az alábbi információval egészítik ki:
               „a 503/2013/EU bizottsági végrehajtási határozat mellékletében szereplő táblázat 5. oszlopában felsorolt, olyan tagállamokból vagy valamely tagállam olyan részeiből érkező áruk, amelyeket a 92/65/EGK irányelv 15. cikke (2) bekezdésének megfelelően varroózismentes területként ismertek el, és ahol az utóbbi 30 nap során nem történt bejelentés varroózis előfordulásáról.”
            
         
               c)
            
            
               szállítás közben minden óvintézkedést megtettek a szállítmány varroózissal való megfertőződésének elkerülésére.
            
         4. cikk
   (1)   A tagállamok nem engedélyezhetik a 206/2010/EK rendelet 7. cikke (3) bekezdésének a) pontjában említett méhszállítmányok Unióba történő behozatalát, amennyiben a szállítmányokat kísérő egészségügyi bizonyítvány I.9., I.10. vagy I.12. rovata szerinti végső rendeltetési hely a mellékletben szereplő táblázat 3. oszlopában szereplő terület.
   (2)   Az (1) bekezdéstől eltérve, valamint a 206/2010/EU rendelet által a behozatalra meghatározott egészségügyi követelmények betartása mellett a tagállamok engedélyezhetik az (1) bekezdésben említett szállítmányok Unióba való behozatalát, amennyiben azok végső rendeltetési helye olyan területre változik, amely nem szerepel a mellékletben található táblázat 3. oszlopában.
   5. cikk
   Ennek a határozatnak a tagállamok a címzettjei.
   
      Kelt Brüsszelben, 2013. október 11-én.
      
         
            a Bizottság részéről
         
         Tonio BORG
         
            a Bizottság tagja
         
      
   
   
      (1)  HL L 268., 1992.9.14., 54. o.
   
      (2)  A Bizottság 2009. szeptember 28-i 2009/821/EK határozata a jóváhagyott állat-egészségügyi határállomások listájának összeállításáról, a Bizottság állat-egészségügyi szakértői által végzett ellenőrzésekre vonatkozó egyes szabályok megállapításáról és a TRACES állat-egészségügyi egységeinek meghatározásáról (HL L 296., 2009.11.12., 1. o.).
   
      (3)  A Bizottság 2010. március 12-i 206/2010/EU rendelete az egyes állatoknak és a friss húsnak az Európai Unióba való behozatalára engedéllyel rendelkező harmadik országok, e harmadik országok területei vagy területeinek részei jegyzékeinek, valamint az állat-egészségügyi bizonyítványra vonatkozó követelmények megállapításáról (HL L 73., 2010.3.20., 1. o.).
   
      MELLÉKLET
      
         Varroózismentesként elismert tagállamok vagy tagállamon belüli területek
      
      
                  1
               
               
                  2
               
               
                  3
               
               
                  4
               
               
                  5
               
            
                  ISO-kód
               
               
                  Tagállam
               
               
                  Varroózistól mentesnek elismert terület
               
               
                  TRACES-kód
                  Helyi állat-egészségügyi egység
               
               
                  Áruk, melyeknek a 3. oszlopban szereplő területre való behozatala nem engedélyezett
               
            
                  FI
               
               
                  Finnország
               
               
                  Åland-szigetek
               
               
                  FI00300 AHVENANMAAN VALTIONVIRASTO
               
               
                  Fedett fiasítás és kikelt, felnőtt élő mézelő méhek